En person blev natten til i dag dræbt, da en bil blev ramt af en 30 kilo tung sten kastet ned fra en motorvejsbro på Fyn.

Men det er ikke første gang i denne uge, at der er blevet kastet ting ud fra broerne på det midtfynske vejnet.

I går klokken 17:45 fik en bilist nemlig kastet en sten på taget af sin bil nordøst for Odense, skriver fyens.dk.

Læs også : Politiet efterforsker stenkast mod bil som drab

Og klokken 00:20 natten til torsdag blev helikoptermekaniker Kenneth Faaborg Schrøders Audi A2 ramt, da han kørte under en bro kort efter Skallebølle-afkørslen i udkanten af Odense Kommune.

- Jeg var på vej hjem fra arbejde, og da jeg er ved at passere broen, falder der en 2-3 meter lang træstamme ned på køleren af bilen, siger han.

- Jeg lavede et lille flyvehop i sædet. Jeg kunne se, at sprinklervæsken løb ud. Da jeg standsede, kunne jeg se, at kofangeren og køleren var smadret, og at sprinklervæskebeholderen hang uden for bilen.

Læs også : Tysk familie ofre for kast med betonflise på Fyn

Politiet udelukker ikke sammenhæng

Kenneth Faaborg Schrøders bil blev ramt tæt på det sted, den dræbte bilist blev ramt natten til i dag. Fyns Politi vil ikke udelukke, at episoderne kan have noget med hinanden at gøre.

Kenneth Faaborg Schrøders bil er nu hos en mekaniker. Diagnosen er totalskade - bilens ramme er bøjet.

- Jeg har det sgu mærkeligt. Havde jeg kørt to-tre meter længere fremme, havde stammen ramt lige ind i forruden, siger Kenneth Faaborg Schrøder.

Læs også : Motorvejsulykke: Politi offentliggør foto af betonklodser

Stammen blev kastet ud klokken 00:20 natten til torsdag. Derfor har Kenneth Faaborg Schrøder ikke kunnet hjælpe politiet med et detaljeret signalement af den eller de personer, som kastede stammen ned på hans bil.

- Det var helt mørkt, så jeg kunne ikke se noget som helst. Men det må være nogle store drenge, for det var nogle ordentlige kævler.